शिखर धवन ने 119 रन बनाए. ये धवन के वनडे करियर का पांचवा शतक है और ये पांचों शतक उन्होंने साल 2013 में ही लगाए हैं.लक्ष्य का पीछा करने उतरी भारतीय टीम की शुरुआत अच्छी नहीं रही. रोहित शर्मा सिर्फ़ चार रन बनाकर आउट हो गए. उन्हें रामपॉल ने आउट किया.रोहित की जगह आए विराट कोहली भी 19 रन बनाकर आउट हो गए.लेकिन फिर शिखर धवन ने युवराज सिंह के साथ लंबी साझेदारी की. दोनों ने मिलकर तीसरे विकेट के लिए 129 रन जोड़े.युवराज सिंह ने 74 गेंदों पर 55 रन बनाए. सुरेश रैना 34 रन बनाकर आउट हुए जबकि महेंद्र सिंह धोनी 23 रन पर नाबाद रहे.इससे पहले ग्रीन पार्क में वेस्टइंडीज़ ने निर्धारित 50 ओवर में पांच विकेट खोकर 263 रन बनाए. मेहमान टीम के लिए सबसे ज़्यादा रन मार्लन सैम्युल्स और किएरन पॉवल ने बनाए. सैम्युल्स ने 71 और पॉवेल ने 70 रन का योगदान दिया.वहीं भारत के लिए आर अश्विन ने दो और भुवनेश्वर कुमार, मोहम्मद शामी और रवींद्र जडेजा ने एक-एक विकेट लिए.भारतीय कप्तान महेंद्र सिंह धोनी ने टॉस जीतकर गेंदबाज़ी करने का फ़ैसला किया.वेस्ट इंडीज़ की शुरुआत अच्छी नहीं रही. 5वें ओवर में भुवनेश्वर कुमार ने सलामी बल्लेबाज़ जॉनसन चार्ल्स को बोल्ड कर दिया. उस वक्त वेस्ट इंडीज़ का स्कोर 20 रन था.इसके बाद किरेन पॉवेल और मार्लन सैम्युल्स ने पारी संभाली. दूसरे वन डे में अर्धशतक जड़ने वाले पॉवेल ने कानपुर में भी बढ़िया प्रदर्शन जारी रखा जबकि पहले दो एकदिवसीय मैचों में कुछ ख़ास नहीं कर पाए सैम्युल्स ने ग्रीन पार्क में बढ़िया पारी खेली. दोनों ने दूसरे विकेट के लिए 114 रन की साझेदारी की.लेकिन फिर आर अश्विन ने पहले पॉवेल और फिर सैम्युल्स को आउट किया. तीसरा विकेट गिरने के वक्त वेस्ट इंडीज़ का स्कोर 168 रन था.लेकिन इसके बाद मेहमान टीम दबाव में आ गई और 28 रनों के अंतराल में उसके दो और विकेट गिर गए.छठे विकेट के लिए डैरन ब्रावो और डैरन सैमी ने 67 रन जोड़े और दोनों आखिर तक आउट नहीं हुए. ब्रावो ने 51 और सैमी ने 31 रन बनाए.भारत ने पहले एकदिवसीय मैच में वेस्टइंडीज़ को कोच्चि में छह विकेट से मात दी. इसके बाद वेस्टइंडीज़ ने दूसरे एकदिवसीय मैच में भारत को विशाखापत्तनम में तीन गेंद शेष रहते दो विकेट से हराया था.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)